**GRÉCKE MÝTY**

Starovekí Gréci žili na území dnešného moderného Grécka pred tisíckami rokov.   
Ich civilizácia existovala približne od roku 1200 pred Kristom do roku 600 po Kristovi.   
Hoci staroveké Grécko netvorila jedna krajina, jeho obyvateľov spájal rovnaký jazyk a uctievanie tých istých bohov. Mnoho gréckych legiend sa odohráva v mestách a na ostrovoch starovekého Grécka.

***Počiatok***

Starovekí Gréci nerobili rozdiel medzi mýtmi a históriou – verili, že sa všetky tieto príbehy a nadprirodzených bytostiach naozaj stali. Vďaka mýtom mohli porozumieť minulosti, ktorá siahala až do samotného stvorenia sveta.

***Stvorenie***

Život na Zemi sa zrodil z Chaosu. Vesmír bol len obrovská priepasť. Chaos sa objavil s obrovským zívnutím a z ničoho nič začala existovať aj všetko ostatné.

Prvá a najmocnejšia bohyňa, ktorá vyskočila z Chaosu, bola *Gaia – Zem*.   
Najprv vytvorila hory, kde sa neskôr usadili ostatní bohovia, potom trblietajúce sa more, ktoré prikrylo časť pevniny. Stvroila aj boha *Urana – alebo inak nebesia* – aby bdel nad súšou.

Po Gaii sa z Chaosu vynoril *Tartaros – podzemie* a *Eros – láska*.

Nakoniec Chaos stvoril *Ereba – temnotu* a *Nyx – noc*.

Erebos s Nyx stvorili *Étera – svetlo* a *Hémeru – deň*.

Toto boli prví bohovia.

Gaia a Uranos vládli ako kráľovná a kráľ Vesmíru. Spočiatku boli šťastní. Netrvalo dlho a narodilo sa im veľa detí. Najprv Gaia porodila 12 detí, z ktorých vyrástli obrovskí muži a ženy – *Titani*. Titani žili na Zemi a takisto mali veľa detí. Lenže potom Gaia porodila 3 *Kyklopov* – bytosti s okom uprostred čela a 3 *Hekatoncheirov*, ktorí mali 50 hláv a 100 rúk.

***Uranov pád***

Uranos netušil ako veľmi sa naňho Gaia hnevá za to, že zapudil ich spoločné deti, Hekatoncheirov a Kyklopov. Uranovi stúpla sláva do hlavy a Gaia ho chcela poraziť, avšak sama by to nezvládla. Poprosila o pomoc svojho najodvážnejšieho syna Titana *Krona*. Vyformovaným kusom kameňa, ktorý vytvorila Gaia pri bitke Kronos zabil Uranosa a stal sa vládcom Vesmíru.

***Zrodenia Dia***

Keď Kronos porazil svojho otca Urana, stal sa kráľom bohov. Vzal si za manželku svoju sestru *Reiu*, tiež Titanku, a vládli spoločne. Reia a Kronos mali 6 detí. Najprv Reia porodila   
3 dcéry – *Hestiu*, *Demeter* a *Héru*, potom 2 synov – *Háda* a *Poseidona*. Reia porodila svoje posledné dieťa Zeusa na ostrove Kréta. Reia zverila *Dia* Gaii, ktorá sa o neho starala až do dospelosti.

**! Dio a Zeus je tá istá osoba. Ide len o skloňovanie. V 1. páde používame kto? Čo? Zeus, v ostatných pádoch používame Dio – komu? Čomu? Diovi, s kým? S čím? S Diom... !**

***Vojna Titanov***

Zeus sa na svojho otca veľmi hneval, pretože všetkých jeho súrodencov po narodení prehltol a nechcel, aby žili medzi nimi. Rozhodol sa preto, že ho vyzve na súboj o vládu nad Vesmírom. Titani aj noví bohovia boli neuveriteľne mocní. Lenže sily na oboch stranách boli vyrovnané. Boj trval desať rokov, no koniec bol stále v nedohľadne.

Zeus sa rozhodol oslobodiť Hekatoncheirov aj Kyklopov z väzenia, aby sa pridali v boji na jeho stranu. Vojnu a Vesmír vyhral Zeus.

**BOHOVIA OLYMPU**

V gréckom starovekom náboženstve sa uctievalo množstvo bohov a bohýň a každý z nich mal na starosti inú oblasť každodenného života. Najmocnejší z nich boli 12 bohovia na Olympe. Týchto bohov na Olympe si starovekí Gréci uctievali najväčšími chrámami a hýrivými oslavami. Robili to preto, lebo títo bohovia mali na starosti najdôležitejšie aspekty života   
od narodenia až po smrť. Vyžadovali si teda mimoriadnu úctu.

Nová generácia bohov sa usadila na najvyššej hore v Grécku – na *Olympe*. Zeus, Poseidon a Hádes sa rozhodli, že o tom, nad ktorými časťami sveta bude každý z nich vládnuť, rozhodne žreb. Zeus sa stal kráľom a najmocnejším bohom.

Keď bohovia na Olympe prevzali vládu nad svetom, rozhodli sa Zem zaľudniť.   
Vzťah medzi ľuďmi a bohmi však bol od začiatku dosť zložitý. Niekedy boli bohovia krutí, inokedy zase štedrí. Ľudia sa teda museli naučiť spolunažívať s nepredvídateľnými bohmi – a museli robiť všetko pre to, aby si ich nepohnevali.

Niektorí hrdinovia boli takí slávni, že im v gréckych legendách patrí rovnaké miesto   
ako bohom. Títo mýtický hrdinovia sa vďaka svojim neobyčajným schopnostiam, nebojácnosti, sile a prefíkanosti preslávili odvážnymi hrdinskými činmi.

**O MÝTOCH**

Grécke mýty už po stáročiach stále žijú. Toto by nikdy nebolo možné bez činov samotných starovekých Grékov.

Z generácie na generáciu nám prinášajú príbehy o neuveriteľných dobrodružstvách a tragických katastrofách, aby si ich ľudia zapamätali a poučili sa z nich. A čo je dôležité, zaznamenali pre nás tieto príbehy do najmenších podrobností na predmetoch, ktoré dnes môžeme skúmať od zvitkov s poéziou až po maľovanú keramiku.

***Grécka mytológia v písme***

Veľa z nášho poznania o mýtoch pochádza z hier a poézie, ktorú napísali autori v starovekom Grécku. Epické básne starovekého Grécka sú veľmi dlhé a rozprávajú o bohoch a hrdinoch.

Básnik *Homér* napísal *Iliasa a Odyseu*, dve epické básne, ktoré opisujú priebeh trójskej vojny a Odyseove dobrodružstvá počas spiatočnej cesty z Tróje na rodnú *Itaku*.

Divadelné hry boli v starovekom Grécku veľmi populárne a *Euripides* bol slávnym dramatikom. Napísal hru *Medea*, ktorá hovorí o Medei a jej manželovi, hrdinovi *Iásonovi*.

***Ústne podanie***

Grécke báje a legendy sa často šírili ústnym podaním. Nie všetci vedeli čítať preto   
sa ľudia učili mýty počúvaním starších rozprávačov, ktorí si ich pamätali. Takýmto spôsobom sa mýty prenášali z generácie na generáciu.

Starovekí Gréci verili, že mýty prinášajú pravdivú históriu starovekého Grécka. Náboženstvo bolo prirodzenou súčasťou ich každodenného života a grécke báje sa rozprávali v mnohých podobách. Mýty dnes poznáme aj vďaka zachovaným písomným zdrojom a umeniu zo starovekého Grécka.

***Mýtické bytosti***

Grécka mytológia je plná rôznych bájnych bytostí. Sú v nej všemocní Bohovia, ale aj obri či nadprirodzené bytosti, ktoré sčasti pripomínajú ľudí, sčasti zvieratá. Mnohé z týchto bytostí zasiahli do života smrteľníkov, či už v dobrom, alebo zlom.

***Bohovia a bohyne***

Starovekí Gréci uctievali rozličných Bohov a Bohyne. Najmocnejší boli 12 Bohovia   
na Olympe, no v gréckej mytológii nájdeme aj stovky iných Bohov, ktorí boli zodpovední   
za určitú časť život, či už išlo o narodenie človeka, alebo vytvorenie dúhy.

***Titani***

Titani boli generácie starších Bohov, ktorí porodili olympanov. Počas vojny Titanov   
si vládu nad svetom vybojovali olympania. Rodičia Titanov boli Gaia a Uranos.

***Kyklopovia***

Kyklopovia boli jednookí obri, ktorí boli zruční remeselníci. Pomáhali *Héfaistovi*   
pri práci a vyrobili Diovi blesky. Niektorí Kyklopovia, napríklad *Polyfémos*, žili na Zemi.

***Kone***

Okrídlené kone zapriahli Bohovia do kočiarov, na ktorých sa prevážali po oblohe. Najznámejší z nich bol *Pegas*. Narodil sa z krvi *Medúzy*, keď jej *Perseus* odsekol hlavu.

***Kentauri***

Kentauri mali od pása nadol telo koňa. Jedným zo známych kentaurov bol napríklad *Cheirón*, ktorý pomohol viacerým gréckym hrdinom.

***Hekatoncheirovia***

Poznáme troch Hekatoncheirov. Boli to obri s päťdesiatimi hlavami a každý mal sto rúk. Spolu s Titanmi a Kyklopmi boli deťmi Gaie a Urána.

***Nymfy***

Boli to božské stvorenia, ktoré sa starali o rôzne časti prírody. Vždy to boli ženy a spájali sa s rôznymi časťami prírody, napríklad s lesmi, horami, riekami alebo morom.

***Satyrovia***

Satyrovia boli bytosti s mužským telom a hlavou a kozími rohmi a nohami. Uctievali boha vína Dionýza a často boli zobrazovaní s píšťalou alebo s nápojom.

***Sirény***

Sirény boli okrídlené ženy, ktoré žili v jaskyniach popri pobrežiach. Spievali ľúbostné piesne, ktorými lákali námorníkov a tí potom stroskotali na pobrežných útesoch.

***Minotauros***

Minotauros bol napoly človek, napoly býk, ktorý požieral ľudské obete. Kráľ *Minos*   
ho držal v zajatí v bludisku na ostrove Kréta.

**UCTIEVANIE BOHOV**

Náboženstvo bolo dôležitou súčasťou každodenného života starovekých Grékov.   
Ľudia mali doma malé svätyne, kde uctievali bohov a prinášali im obety, ale zúčastňovali   
sa aj na veľkých verejných oslavách. Atletické hry a festivaly na posvätných miestach boli bežné a často zasvätené určitému bohu.

***Chrámy***

Starovekí Gréci stavali na počesť bohov chrámy. Ľudia tam nosili dary, napríklad malé sošky, ktoré potom strážili veštci alebo veštkyne. V niektorých chrámoch stáli obrovské sochy boha alebo bohyne, ktorým bol zasvätený. Staroveké grécke chrámy sú charakteristické trojuholníkovou strechou a stĺporadím.

***Posvätné miesta***

Po celom Grécku existovalo veľa posvätných miest. Niektoré mestá alebo ostrovy   
sa spájali s konkrétnym bohom alebo bohyňou.

V meste *Delfy* žila slávna Apolónova veštkyňa *Pýtia*. Ľudia ju navštevovali a žiadali ju, aby im predpovedala budúcnosť.

Ostrov *Délos* bol celý zasvätený *Apolónovi* a stál tu chrám s jeho obrovskou sochou. V meste *Olympia* stálo mnoho chrámov, najväčší bol Diov chrám. Na počesť Dia sa tu konali olympijské hry.

***Obety***

Obety boli dary, ktoré ľudia prinášali bohom, aby si ich naklonili. Dary prinášali jednotlivci, no aj celé komunity. Bohom sa často nosilo jedlo a nápoje, ktoré niekedy v rámci obety spálili.

Víno bolo v starovekom Grécku obľúbeným obetným darom. Ľudia nalievali trochu vína pre bohov pred každým jedlom.

Zvieratá, napríklad ovce a kravy, boli tiež často na zozname obetných darov. Zabili ich a niektoré časti tiel spálili, zatiaľ čo mäso ostalo pre uctievateľov.

***Festivaly a hry***

Gréci z úcty k svojim bohom organizovali festivaly a atletické hry.

Na festivaloch sa často tancovalo, prinášali sa obety, hrali sa divadelné hry.

V starovekom Grécku sa pravidelne organizovali veľké atletické hry, každé štyri roky   
sa napríklad konali olympijské hry. Ako odmeny dostávali víťazi vence – koruny uvité z listov.

*Pýtske hry* sa konali z úcty k Apolónovi a atléti mohli vyhrať vavrínové vence.

*Olympijské hry* sa konali na počesť boha Dia a víťazi získali veniec z olivových listov.

*Nemejské hry* sa tiež konali na počesť Dia, ale víťazi dostali zelerové vence.

*Istmické hry* boli konané z úcty k Poseidonovi. Každý víťaz získal zelerový alebo borovicový veniec.